c: text/html

text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
8 Wathi uYehova kuMoses: “Yiya kuFaro, uze uthi kuye, ‘Utsho uYehova ukuthi: “Bandulule abantu bam baye kundikhonza.+
2 Ke ukuba uthe wala ukubandulula, uyabona, ndowubetha wonke ummandla wakho ngamasele.+
3 UMlambo umNayile uya kunyakazela amasele, yaye ngokuqinisekileyo aya kunyuka angene endlwini yakho, nasegumbini lakho lokulala elingaphakathi, naphezu kwesingqengqelo sakho, nasendlwini yabakhonzi bakho, nasebantwini bakho, naseziontini zakho, nasezityeni zakho zokuxovela.+
4 Aya kunyuka amasele lawo eze nakuwe, nakubantu bakho, nakubakhonzi bakho bonke.”’”+
5 Kamva uYehova wathi kuMoses: “Yithi kuAron, ‘Yolula isandla sakho eso sinentonga yakho+ phezu kwemilambo, nemijelo yomNayile, namachibi aneengcongolo uze wenze amasele anyuke eze ezweni laseYiputa.’”
6 Wasolula ke uAron isandla sakhe phezu kwamanzi aseYiputa, aza anyuka amasele, aligubungela ilizwe laseYiputa.
7 Noko ke, benza okufanayo nababingeleli abaqhelisela umlingo ngobugqi babo, bawanyusa amasele phezu kwelizwe laseYiputa.+
8 Ekuhambeni kwexesha uFaro wababiza uMoses noAron waza wathi: “Mbongozeni uYehova+ ukuba awasuse la masele kum nasebantwini bam, ekubeni ndifuna ukubandulula aba bantu baye kubingelela kuYehova.”+
9 Wathi uMoses kuFaro: “Zizukise ngokundimisela ixesha emandikubongozele ngalo wena, nabakhonzi bakho, nabantu bakho, ukuze anqunyulwe amasele kuwe nasezindlwini zakho. Aya kusala kuMlambo umNayile kuphela.”
10 Wathi: “Ngomso.” Wabuya wathi ke yena: “Kuya kuba ngokwelizwi lakho, ukuze wazi ukuba akukho bani unjengoYehova uThixo wethu,+
11 asuke ngokuqinisekileyo amasele kuwe, nakwizindlu zakho, nakubantu bakho. Aya kusala kuMlambo umNayile kuphela.”+
12 Ngako oko baphuma uMoses noAron kuFaro, waza wadanduluka uMoses kuYehova+ ngenxa yamasele awayewazisile kuFaro.
13 Wenza uYehova ngokwelizwi likaMoses,+ aza afa amasele ezindlwini, ezintendelezweni nasemasimini.
14 Bawafumba, aziimfumba ngeemfumba, laza lanuka ilizwe.+
15 Uthe ke akubona uFaro ukuba ukhululekile, wayenza lukhuni intliziyo yakhe;+ akabaphulaphula, kanye njengoko wayethethile uYehova.+
16 Wathi uYehova kuMoses: “Yithi kuAron, ‘Yolula intonga yakho+ uze ubethe uthuli lomhlaba, kothi ke kubekho iimbuzane ezweni lonke laseYiputa.’”
17 Benjenjalo. Wasolula uAron isandla sakhe esasinentonga yakhe waza walubetha uthuli lomhlaba, kwaziimbuzane nje ebantwini nakwizilo. Lonke uthuli lomhlaba lwaba ziimbuzane ezweni lonke laseYiputa.+
18 Bazama ukwenza okufanayo nababingeleli abaqhelisela umlingo ngobugqi babo,+ ukuze bavelise iimbuzane, kodwa abazange bakwazi.+ Kwaba ziimbuzane nje ebantwini nakwizilo.
19 Ngoko ke ababingeleli abaqhelisela umlingo bathi kuFaro: “Ngumnwe+ kaThixo!”+ Kodwa yaba lukhuni intliziyo kaFaro,+ akabaphulaphula, kanye njengoko wayethethile uYehova.
20 Wathi uYehova kuMoses: “Vuka ekuseni uze ume phambi koFaro.+ Khangela! Woba ephuma esiya emanzini! Yaye uze uthi kuye, ‘Utsho uYehova ukuthi: “Bandulule abantu bam baye kundikhonza.+
21 Kodwa ukuba uthe akwabandulula abantu bam, yabona, ndothumela izibawu kuwe, nakubakhonzi bakho, nakubantu bakho, nasezindlwini zakho;+ zizale izindlu zamaYiputa zizibawu, nomhlaba akuwo.
22 Yaye ngaloo mini ndiya kuthi ngokuqinisekileyo ndilenze lahluke ilizwe laseGoshen abemi kulo abantu bam, ngokuthi kungabikho zibawu khona;+ ukuze nazi ukuba ndinguYehova phakathi komhlaba.+
23 Yaye ngokwenene ndiya kwahlukanisa phakathi kwabantu bam nabantu bakho.+ Lo mqondiso uya kubakho ngomso.”’”
24 Wenjenjalo uYehova; kwangena ibubu elikhulu lezibawu endlwini kaFaro nasezindlwini zabakhonzi bakhe nasezweni lonke laseYiputa.+ Lonakala ilizwe zizibawu.+
25 Ekugqibeleni uFaro wababiza uMoses noAron waza wathi: “Hambani, nibingelele kuThixo wenu kweli lizwe.”+
26 Kodwa uMoses wathi: “Akufanelekanga ukwenjenjalo, kuba sobingelela kuYehova uThixo wethu into ecekisekayo kumaYiputa.+ Ukuba sithe sabingelela into ecekisekayo kumaYiputa phambi kwamehlo awo; akayi kusixuluba ngamatye na?
27 Siya kuhamba uhambo lweentsuku ezintathu siye entlango size ngokuqinisekileyo sibingelele kuYehova uThixo wethu kanye njengoko etshilo kuthi.”+
28 Wathi ke uFaro: “Ndothi ke mna—mna lo, ndinindulule,+ nibingelele ngokwenene kuYehova uThixo wenu entlango.+ Kuphela nje nize ningayi kude kakhulu. Ndibongozeleni.”+
29 Wathi uMoses: “Yabona, ndiyaphuma kuwe, yaye ndiya kumbongoza uYehova, zize ngokuqinisekileyo izibawu zimke kuFaro, kubakhonzi bakhe nakubantu bakhe ngomso. Kuphela nje uFaro makangakhohlisi kwakhona ngokungabandululi abantu baye kubingelela kuYehova.”+
30 Emva koko waphuma uMoses kuFaro waza wambongoza uYehova.+
31 Wenza ke uYehova ngokwelizwi likaMoses,+ zaza izibawu zemka kuFaro, kubakhonzi bakhe nakubantu bakhe.+ Akwasala nasinye.
32 Noko ke, uFaro wayenza lukhuni intliziyo yakhe nangesi sihlandlo waza akabandulula abantu.+
Yithumele
Yithumele
Eksodus 8
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=2&Chapter=8&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D8%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
EINDONESIA
Iminyaka Eyi-50 Enguvulindlela Okhethekileyo
UAlisten Lumare
WAZALWA Ngo-1927
WABHAPTIZWA Ngo-1962
IBALI LOBOMI Wayelipolisa waza wanguvulindlela okhethekileyo kangangeminyaka eyi-50.
NGO-1964, ndathunyelwa njengovulindlela okhethekileyo eManokwari, kwiNtshona yePapua, apho kwakukho ibandla elincinane elalichaswa ngokukrakra ziinkokeli zonqulo zasekuhlaleni. Kungekudala ndifikile, umfundisi wamaProtestanti wangena emaphikana endlwini yam.
Enomsindo wathi: “Ndiza kuyidiliza le ndlu kunye namaNgqina kaYehova aseManokwari.”
Ngenxa yoqeqesho lwasebupoliseni zange ndingcangcazeliswe ngumsindo wakhe. Nakuba kunjalo, ndamphendula ngomoya ophantsi, ibe ekugqibeleni wemka sele ehlile.—1 Pet. 3:15.
Ngelo xesha kwakukho abavakalisi abasibhozo eManokwari. Ngoku, emva kweminyaka eyi-50, kukho amabandla asixhenxe. Kwindibano yengingqi ka-2014 bekukho abantu abangaphezu kwe-1 200. Xa ndibona oko uYehova akwenzileyo kule ndawo isemagqagaleni, ndiziva ndanelisekile.
Funda Okungakumbi
Yintoni Uvulindlela?
Amanye amaNgqina achitha iiyure eziyi-30, eziyi-50 okanye nangaphezulu ngenyanga beshumayela. Kubangelwa yintoni oku?
Kutheni AmaNgqina KaYehova Engena Kumakhaya Ngamakhaya?
Funda ukuba uYesu wathi mabenze ntoni abalandeli bakhe bokuqala.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
16 Ngamhla uthile uSamson waya eGaza+ waza wabona umfazi ongunongogo, wangena kuye.+
2 Yaye kwanikelwa ingxelo kumaGaza, isithi: “USamson ungene apha.” Ngoko bamngqonga+ baza bamlalela ubusuku bonke esangweni lesixeko.+ Kwaye bathi cwaka ubusuku bonke, besithi: “Kamsinya nje kwakuba kusasa kukhanye, simele simbulale.”+
3 Noko ke, uSamson walala de kwaba sezinzulwini zobusuku waza wavuka ezinzulwini zobusuku wabamba iingcango zesango+ lesixeko nezibonda ezisecaleni ezibini, wazincothula kunye nomvalo waza wazibeka emagxeni akhe, wahamba ezithwele+ waya phezulu entabeni engaphambi kweHebron.+
4 Kwathi emva koko wathanda umfazi kwintlambo yaseSoreki, igama lakhe yayinguDelila.+
5 Kwaye iinkosi ezimanyeneyo+ zamaFilisti zenyuka zeza kuye zaza zathi kuye: “Mqhathe+ uze ubone ukuba asenini na amandla akhe amakhulu noko singamoyisa ngako nento esingambopha ngayo ngokuqinisekileyo ukuze simongamele; yaye thina ngamnye uya kukunika amaqhosha esilivere aliwaka elinekhulu.”+
6 Kamva uDelila wathi kuSamson: “Nceda, ndixelele, Asenini na amandla akho amakhulu kwaye ungabotshwa ngantoni na ukuze ubani akongamele?”+
7 Waza uSamson wathi kuye: “Ukuba bandibopha ngeentsinga ezisixhenxe ezisafumileyo+ ezingekomiswa, ndiya kuba buthathaka ndize ndibe njengomntu oqhelekileyo.”
8 Ngoko iinkosi ezimanyeneyo+ zamaFilisti zezisa kuye iintsinga ezisixhenxe ezisafumileyo ezingekomiswa. Kamva wambopha ngazo.
9 Ke kaloku abo babelalele babehleli kwigumbi lakhe langaphakathi,+ kwaye wathi kuye: “AmaFilisti+ aphezu kwakho, Samson!” Koko waziqhawula kubini iintsinga, kanye njengokuqhawuka komsonto ophothiweyo wentambo yeflakisi xa usiva umlilo.+ Yaye amandla akhe akazange aziwe.+
10 UDelila+ wathi kuSamson: “Khangela! Undikhohlisile ngokuthetha ubuxoki kum.+ Ke kaloku, nceda, undixelele into ongabotshwa ngayo.”
11 Ngoko wathi kuye: “Ukuba bandibopha ngeentsontelo ezintsha ezingakhange zenze msebenzi, ndiya kuba buthathaka ndize ndibe njengomntu oqhelekileyo.”
12 Ngoko uDelila wathabatha iintsontelo ezintsha waza wambopha ngazo wathi kuye: “AmaFilisti aphezu kwakho, Samson!” Ngalo lonke elo xesha abo babelalele babehleli kwigumbi langaphakathi.+ Waza waziqhawula kubini ezingalweni zakhe njengomsonto.+
13 Emva koko uDelila wathi kuSamson: “Kude kube ngoku undikhohlisile ngokuthetha ubuxoki kum.+ Ndixelele into ongabotshwa ngayo.”+ Waza wathi kuye: “Ukuba ungoluka izihlwitha ezisixhenxe zentloko yam ngosinga.”+
14 Ngako oko waziqinisa ngesikhonkwane, emva koko wathi kuye: “AmaFilisti aphezu kwakho, Samson!+ Ngoko wavuka ebuthongweni bakhe wasincothula isikhonkwane sokuluka nosinga.
15 Ngoko wathi kuye: “Ungathini ukuthi, ‘Ndiyakuthanda,’+ ekubeni intliziyo yakho ingenam? Ezi zihlandlo zithathu undikhohlisile kwaye akundixelelanga ukuba asenini na amandla akho amakhulu.”+
16 Yaye kwathi ngenxa yokuba wayemxina+ ngamazwi akhe ngalo lonke ixesha kwaye eqhubeka embongoza, umphefumlo wakhe waphelelwa ngumonde ukusa kwinqanaba lokufa.+
17 Ekugqibeleni wayityhila yonke intliziyo yakhe+ kuye waza wathi kuye: “Incakuba+ ayizange ifike entlokweni yam, ngenxa yokuba ndingumNaziri kaThixo kusukela ndisesesiswini sikama.+ Ukuba ndithe ndachetywa, namandla am aya kumka kum ngokuqinisekileyo, yaye ndiya kuba buthathaka ndize ndibe njengabanye abantu bonke.”+
18 Akubona uDelila ukuba umtyhilele yonke intliziyo yakhe, ngoko nangoko wathumela waza wabiza iinkosi ezimanyeneyo+ zamaFilisti, esithi: “Yizani ngesi sihlandlo, kuba undityhilele yonke intliziyo yakhe.”+ Yaye iinkosi ezimanyeneyo zamaFilisti zeza kuye ukuze zizise imali ngesandla sazo.+
19 Yaye wamlalisa emadolweni akhe. Wandula wabiza indoda yamcheba izihlwitha zentloko yakhe ezisixhenxe, emva koko wamongamela, namandla akhe aqhubeka esimka kuye.
20 Ngoko wathi: “AmaFilisti aphezu kwakho, Samson!” Koko wavuka ebuthongweni bakhe waza wathi: “Ndiya kuphuma njengamanye amaxesha+ ndize ndizivuthulule ndikhululeke.” Yaye yena wayengazi ukuba nguYehova owayemkile kuye.+
21 Ngoko amaFilisti ambamba aza awakrukra amehlo akhe,+ amhlisa amzisa eGaza,+ ambopha ngamakhamandela amabini obhedu;+ waza waba ngumsili+ endlwini yentolongo.+
22 Ngelo xesha iinwele zentloko yakhe zaqala ukukhula zibe sisihlwitha kamsinya nje akuba echetyiwe.+
23 Ke zona iinkosi ezimanyeneyo zamaFilisti, zahlanganisana ndawonye ukuze zibingelele umbingelelo omkhulu kuDagon+ uthixo wawo nokuze zibe nemihlali, kwaye zaqhubeka zisithi: “Uthixo wethu umnikele esandleni sethu uSamson utshaba lwethu!”+
24 Bakumbona abantu, kwaoko bamdumisa uthixo wabo,+ “ngenxa yokuba,” ngokutsho kwabo, “uthixo wethu ulunikele esandleni sethu utshaba lwethu+ nomphanzisi welizwe lethu+ nalowo wakwandisayo ukubulawa kwethu.”+
25 Yaye ngenxa yokuba intliziyo yabo yayichwayitile,+ bathi: “Biza uSamson ukuze aze kusonwabisa.”+ Ngoko bambiza uSamson endlwini yentolongo ukuze adlale phambi kwabo;+ bammisa phakathi kweentsika.
26 Ngoko uSamson wathi kwinkwenkwe eyayimbambe ngesandla: “Ndivumele ndive iintsika ezimiswe ngokuqinileyo kuyo indlu uze undiyeke ndayame ngazo.”
27 (Kwathi kanti, indlu izele ngamadoda nabafazi neenkosi ezimanyeneyo zamaFilisti zazilapho zonke;+ yaye phezu kophahla kwakukho malunga namawaka amathathu amadoda nabafazi ababekhangele ngoxa uSamson wayebonwabisa.)+
28 Ke kaloku uSamson+ wabiza kuYehova+ waza wathi: “Nkosi enguMongami Yehova, ndikhumbule,+ nceda, undomeleze,+ nceda, nje kube kanye, Owu wena THIXO oyinyaniso, mandiziphindezelele kumaFilisti ngempindezelo yelinye lamehlo am amabini.”+
29 Ngoko uSamson waxhathisa ngeentsika ezimbini zangaphakathi emiswe ngazo ngokuqinileyo indlu, waza wazibamba, enye ngesokunene nenye ngesandla sakhe sasekhohlo.
30 Kwaye uSamson wathi: “Umphefumlo wam mawufe+ namaFilisti.” Ngoko wagoba ngamandla, yaye indlu yawela kwiinkosi ezimanyeneyo nakubo bonke abantu ababekuyo,+ kangangokuba abafileyo awababulalayo ekufeni kwakhe baba ngaphezu kwabo wayebabulele ngexesha lokudla kwakhe ubomi.+
31 Kamva abantakwabo nayo yonke indlu kayise behla baza bamphakamisa bamnyusa baya kumngcwaba phakathi kweTsora+ ne-Eshtawoli+ kwindawo yokungcwaba kaManowa+ uyise. Ke yena, waba ngumgwebi kwaSirayeli iminyaka engamashumi amabini.+
Yithumele
Yithumele
ABagwebi 16
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=7&Chapter=16&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D7%26Chapter%3D16%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Iiofisi Zamasebe AmaNgqina KaYehova Zivaliwe
Ukususela ngoSeptemba 2012, umsebenzi weeofisi zamasebe zamaNgqina kaYehova ezingaphezu kwe-20 uye wasiwa kumasebe amakhulu.
Ngaphezu koko, kuvulwe amasebe amatsha eSerbia naseMacedonia. Nazi izizathu ezibini ezibangele olu tshintsho.
1. Oomatshini Bawenze lula umsebenzi
Kwiminyaka yakutshanje, indlela ubugcisa bokuprinta obuhambele phambili ngayo iye yabangela ukuba amanye amasebe anciphise abasebenzi. Ngenxa yokuba bembalwa abantu abasebenza kumasebe amakhulu, kuye kwavuleka amagumbi okuhlala abo bebesebenza kumasebe amancinane akwamanye amazwe.
Ngenxa yokuba umsebenzi obusenziwa kwamanye amasebe amaninzi usenziwa kwisebe elinye elikhulu, ngoku umsebenzi wokufundisa iBhayibhile wenziwa ngamaNgqina anamava. Ngokomzekelo, umsebenzi wokushumayela eCosta Rica, e-El Salvador, eGuatemala, eHonduras, eNicaragua, nasePanama uphantsi kwesebe laseMexico. Ngenxa yoko, iiofisi zesebe ebezikuloo mazwe mathandathu zivaliwe.
AmaNgqina ayi-40 abekuloo masebe asiwe kwisebe laseMexico. Amanye amalunga nayi-95 abuyele kumazwe awo apho afike akwinkonzo yexesha elizeleyo.
Abanye abahlala kuloo mazwe akuMbindi Merika baye kusebenza kwiiofisi zokuguqulela eziphantsi kwesebe laseMexico. Ngokomzekelo, abaguquleli abasePanama abamalunga nabayi-20 baguqulela iincwadi ngolwimi lwasekuhlaleni. Kwisakhiwo esasiyiofisi yesebe yaseGuatemala, kukho amaNgqina ayi-16 aguqulela iincwadi ngeelwimi ezine zasekuhlaleni. Ngenxa yeli lungiselelo litsha, kuMbindi Merika, abantu abayi-300 abebehlala kwiofisi yesebe baye bancipha baya kutsho kwabayi-75.
2. Ngoku baninzi abantu abachitha ixesha elininzi entsimini
Ngenxa yokuba umsebenzi obusenziwa kwamanye amasebe amaninzi usenziwa kwisebe elinye, abashumayeli abafanelekayo abebekade bekuloo masebe ngoku banokunikela ixesha labo elininzi ekushumayeleni iindaba ezilungileyo.
Elinye iNgqina laseAfrika, elalifumene esinye isabelo sokuya kushumayela labhala: “
Kwiinyanga ezimbalwa zokuqala kwakunzima kakhulu ukutshintsha indlela ebendiphila ngayo. Kodwa ukuba sentsimini yonke imihla kundivuyisa ngokwenene yaye ndiye ndasikelelwa kakhulu. Ngoku, ndiqhuba izifundo zeBhayibhile eziyi-20, yaye ezinye zazo ziyaya esifundweni.”


text:
SONDELA KUTHIXO
“UYehova Wanixolela Ngesisa”
“Lowo ungakwaziyo ukuxolela udiliza ibhulorho amele ahambe kuyo.” Loo mazwi ombhali-mbali waseBritani, uEdward Herbert owayephila kwiminyaka yee-1600, abalaselisa isizathu sokuba kufuneka sixolele: Nathi kusenokufuneka sigobe kwabanye sicele uxolo. (Mateyu 7:
Ngenxa yokuba sonke asifezekanga, ngamaxesha athile sisenokubacaphukisa abanye, nabo basenokusicaphukisa. (Roma 3:
“Qhubekani ninyamezelana.” Amazwi athi “qhubekani ninyamezelana” ngesiGrike athetha ukuyekelela okanye ukuba nomonde. Enye incwadi ithi amaKristu abonisa olu phawu “ngokukulungela ukunyamezela abo bawacaphukisayo nabenza izinto angazithandiyo.” Kwakhona, ‘ukunyamezelana’ kuthetha ukuba wenza le nto nawe ufuna yenziwe kuwe. Ngamanye amazwi, xa sisazi ukuba izinto esizenzayo ziyabacaphukisa abanye, asinakuvumela ukuba izinto esingazithandiyo ezenziwa ngabanye ziphazamise uxolo esinalo. Kuthekani ke xa abanye besimosha?
“Qhubekani . . . nixolelana ngesisa.” Omnye umphengululi uthi, igama elithi “ukuxolela ngesisa” “lithetha okungakumbi kunokuxolela, kodwa likwabhekisela ekuboniseni ubabalo nemfesane.” Kanti omnye uthi, eli gama lisenokuthetha “ukwenzela omnye umntu ububele.” Sibonisa ukuba sinemfesane xa sixolela abanye “enoba sinesizathu sokukhalaza.” Noko ke, kutheni simele sikulungele ukuxolela? Kuba ngeny’ imini nathi sinokufuna lowo usicaphukisileyo akwazi ukusixolela.
“Kanye njengoko uYehova wanixolela ngesisa, yenzani njalo nani.” Esona sizathu sokuba sixolele kukuba: UYehova uThixo usixolela ngokulula. (Mika 7:18) Khawume kancinci uze ucinge ngobubele uYehova abenzela aboni abaguqukayo. Ngokungafaniyo nathi, yena uYehova akoni. Sekunjalo, uyabaxolela aboni nangona esazi ukuba akunakuze nanini na kufuneke simxolele. UYehova ngowona mzekelo womntu obaxolela nyhani aboni abaguqukayo!
UYehova ngowona mzekelo womntu obaxolela nyhani aboni abaguqukayo!
Inceba kaYehova isenza simthande size sifune ukumxelisa. (Efese 4:32–5:1) Kuhle ukuzibuza lo mbuzo, ‘Ekubeni uYehova endixolela, yintoni enokundenza ndingamxoleli omnye umntu ocela uxolo ngokwenene kum?’
IZibhalo Onokuzifunda Ngo-Oktobha
AmaGalati 1-6; Efese 1-6; amaFilipi 1-4; amaKolose 1-4; eyoku-1 kwabaseTesalonika 1-5; eye-2 kwabaseTesalonika 1-3; eyoku-1 kuTimoti 1-6–ukuya kweye-2 kaTimoti 1-4


text:
Isahluko Seshumi Elinesihlanu
Unqulo Olumkholisayo UThixo
Ngaba zonke iinkonzo ziyamkholisa uThixo?
Sinokulubona njani unqulo lokwenyaniso?
Ngoobani abanquli bakaThixo bokwenyaniso emhlabeni namhlanje?
1. Siya kungenelwa njani ukuba sinqula uThixo ngendlela efanelekileyo?
UYEHOVA UTHIXO usikhathalele ngokwenene yaye ufuna singenelwe kulwalathiso lwakhe lothando. Ukuba simnqula ngendlela efanelekileyo, siya konwaba size siphephe iingxaki ezininzi ebomini. Yaye uya kusisikelela aze asincede. (Isaya 48:17) Kodwa ke, kukho amakhulukhulu eenkonzo ezithi zifundisa inyaniso ngoThixo. Ukanti zineemfundiso ezahlukene kakhulu ngokuphathelele ukuba ungubani uThixo noko afuna sikwenze.
2. Sinokuyifunda njani indlela echanileyo yokunqula uYehova, yaye nguwuphi umzekelo osincedayo ukuba sikuqonde oku?
2 Unokuyazi njani indlela echanileyo yokunqula uYehova? Akukho mfuneko yokuba uhlolisise uze uthelekise iimfundiso zazo zonke ezi nkonzo zininzi kangaka. Ufanele nje kuphela ufunde oko iBhayibhile ikufundisayo ngokwenene ngokuphathelele unqulo lokwenyaniso. Ngokomzekelo: Kumazwe amaninzi, kukho ingxaki yemali yomgunyathi. Ukuba ubunokunikwa umsebenzi wokuqokelela yonke imali enjalo, ubuya kuqala ngaphi? Ngaba ubuya kuhlolisisa zonke iindidi zemali yomgunyathi? Akunjalo. Bekuya kuba bubulumko ukuhlolisisa imali yokwenene. Xa uqonda kakuhle ukuba imali yokwenene ikhangeleka njani na, kuya kuba lula ukuyibona eyomgunyathi. Ngokufanayo, xa sifunda indlela yokubona unqulo lokwenyaniso, siya kukwazi ukuzibona iinkonzo zobuxoki.
3. Ngokutsho kukaYesu, simele senze ntoni ukuze uThixo akholiswe sithi?
3 Kubalulekile ukuba simnqule uYehova ngendlela emkholisayo. Abantu abaninzi bakholelwa ukuba zonke iinkonzo ziyamkholisa uThixo, kodwa iBhayibhile ayikufundisi oko. Akwanelanga nokutsho nje ngomlomo ukuba ungumKristu. UYesu wathi: “Asingabo bonke abathi kum, ‘Nkosi, Nkosi,’ abaya kungena ebukumkanini bamazulu, kodwa ngulowo wenza ukuthanda kukaBawo osemazulwini oya kungena.” Ngoko ukuze uThixo akholiswe sithi, simele sifunde ngoko akufunayo kuthi size sikwenze. UYesu wababiza abo bangakwenziyo ukuthanda kukaThixo ngokuthi ‘ngabenzi bokuchasene nomthetho.’ (Mateyu 7:21-23) Njengemali yomgunyathi, unqulo lobuxoki alunaxabiso lokwenene. Okubi nakakhulu kukuba, eneneni unqulo olunjalo luyingozi.
4. Athetha ukuthini amazwi kaYesu angeendlela ezimbini, yaye nganye kuzo ikhokelela phi?
4 UYehova unika mntu ngamnye osemhlabeni ithuba lokuzuza ubomi obungunaphakade. Kodwa ukuze sifumane ubomi obungunaphakade eParadesi, simele simnqule uThixo ngendlela efanelekileyo size siphile ngendlela emkholisayo. Ngelishwa, abaninzi abavumi ukwenza oko. Kungenxa yoko le nto uYesu wathi: “Ngenani ngesango elimxinwa; ngokuba ibanzi kwaye iphangalele indlela esa entshabalalweni, yaye baninzi abangena ngayo; kanti limxinwa isango kwaye imxinwa indlela esa ebomini, yaye bambalwa abayifumanayo.” (Mateyu 7:13, 14) Unqulo lokwenyaniso lukhokelela kubomi obungunaphakade. Lona unqulo lobuxoki lukhokelela kwintshabalalo. UYehova akafuni ukuba kutshabalale namnye umntu, yaye kungenxa yoko le nto enika bonke abantu ithuba lokuba bafunde ngaye. (2 Petros 3:9) Ngoko ke, eneneni indlela esimnqula ngayo uThixo inokuthetha ubomi okanye ukufa kuthi.
INDLELA YOKUBONA UNQULO LOKWENYANISO
5. Sinokubabona njani abo baqhelisela unqulo lokwenyaniso?
5 Inokufunyanwa njani “indlela esa ebomini”? UYesu wathi unqulo lokwenyaniso lwaluza kubonakala kwindlela abaphila ngayo abantu abaluqheliselayo. Wathi: “Nobaqonda ngeziqhamo zabo. . . . Wonke umthi olungileyo uvelisa isiqhamo esihle.” (Mateyu 7:16, 17) Ngamany’ amazwi, abo baqhelisela unqulo lokwenyaniso babonakala ngeenkolelo zabo nangokuziphatha kwabo. Nangona bengafezekanga yaye besenza iimpazamo, abanquli bokwenyaniso bazimisele ukwenza ukuthanda kukaThixo. Masihlolisise iinkalo ezintandathu esinokubabona ngazo abo baqhelisela unqulo lokwenyaniso.
6, 7. Abakhonzi bakaThixo bayigqala njani iBhayibhile, yaye uYesu wawumisela njani umzekelo kule nkalo?
6 Abakhonzi bakaThixo bazisekela eBhayibhileni iimfundiso zabo. IBhayibhile ithi: “Sonke iSibhalo siphefumlelwe nguThixo kwaye siyingenelo ekufundiseni, ekohlwayeni, ekulungelelaniseni izinto, ekuqeqesheleni ebulungiseni, ukuze umntu kaThixo awufanelekele aze awuxhobele ngokupheleleyo wonke umsebenzi olungileyo.” (2 Timoti 3:16, 17) Umpostile uPawulos wabhala wathi kumaKristu: “Xa nalamkelayo ilizwi likaThixo, enaliva kuthi, nalamkela, kungekhona njengelizwi labantu, kodwa, kanye njengokuba kunjalo enyanisweni, njengelizwi likaThixo.” (1 Tesalonika 2:13) Ngoko iinkolelo nezenzo zonqulo lokwenyaniso azisekelwanga kwiimbono okanye kwizithethe zabantu. Zisekelwe kwiLizwi likaThixo eliphefumlelweyo, iBhayibhile.
7 UYesu Kristu wamisela umzekelo ofanelekileyo ngokuthi azisekele eLizwini likaThixo iimfundiso zakhe. Xa wayethandaza kuYise wasezulwini, wathi: “Ilizwi lakho liyinyaniso.” (Yohane 17:17) UYesu wayelikholelwa iLizwi likaThixo, yaye konke awayekufundisa kwakuvisisana neZibhalo. UYesu wayedla ngokuthi: “Kubhaliwe kwathiwa.” (Mateyu 4:4, 7, 10) Emva koko wayecaphula ezibhalweni. Ngokufanayo, abantu bakaThixo namhlanje abafundisi iimbono zabo. Bakholelwa ukuba iBhayibhile liLizwi likaThixo, yaye bazisekela ngokuqinileyo kuyo iimfundiso zabo.
8. Yintoni ebandakanyekileyo ekunquleni uYehova?
8 Abo baqhelisela unqulo lokwenyaniso banqula uYehova kuphela yaye bazisa abanye ngegama lakhe. UYesu wathi: “NguYehova uThixo wakho omele umnqule, yaye nguye yedwa omele unikele inkonzo engcwele kuye.” (Mateyu 4:10) Ngoko abakhonzi bakaYehova abanquli nabani na ongomnye ngaphandle kwakhe. Unqulo lwabo luquka ukuxelela abantu ngegama likaThixo wokwenyaniso nangeempawu zakhe. INdumiso 83:18 ithi: “Wena, ogama linguYehova, nguwe wedwa Oyena Uphakamileyo phezu komhlaba wonke.” UYesu wasimisela umzekelo wokunceda abanye bamazi uThixo, njengoko wathi emthandazweni: “Ndilibonakalisile igama lakho kubantu ondinike bona bephuma ehlabathini.” (Yohane 17:6) Ngokufanayo, abanquli bokwenyaniso namhlanje bafundisa abanye ngegama likaThixo, ngeenjongo zakhe, nangeempawu zakhe.
9, 10. AmaKristu okwenyaniso alubonisa njani uthando omnye komnye?
9 Abantu bakaThixo babonisa uthando lokwenene nolungazingciyo omnye ngomnye. UYesu wathi: “Bonke baya kwazi ukuba ningabafundi bam, ukuba ninothando phakathi kwenu.” (Yohane 13:35) AmaKristu okuqala ayenalo uthando olunjalo. Uthando lobuthixo luphelisa ubuhlanga nocalucalulo, luze ludibanise abantu babe yimbumba emanyeneyo. (Kolose 3:14) Alukho umanyano olunjalo lothando phakathi kwamalungu onqulo lobuxoki. Sikwazi njani oko? Ayabulalana ngenxa yocalucalulo lobuzwe nolobuhlanga. AmaKristu okwenyaniso akathabathi zixhobo ukuze abulale amanye amaKristu okanye nabani na. IBhayibhile ithi: ‘Yiyo ke le indlela ababonakala ngayo abantwana bakaThixo nabantwana bakaMtyholi: Bonke abangaqhubekiyo besenza ubulungisa abaphumi kuThixo, kukwanjalo nangalowo ungamthandiyo umzalwana wakhe. Sifanele sithandane; singabi njengoKayin, owaphuma kulowo ungendawo waza wambulala umntakwabo.’—1 Yohane 3:10-12; 4:20, 21.
10 Kambe ke, uthando lokwenene luthetha okungakumbi kunokuphepha nje ukubulala abanye. Ngokuzithandela amaKristu okwenyaniso asebenzisa ixesha lawo, amandla awo, kwanemali yawo, ukuze ancede aze akhuthaze abanye. (Hebhere 10:24, 25) Ayabanceda abo babandezelekileyo, yaye anyanisekile kwabanye. Eneneni, aphila ngokuvisisana nesiluleko seBhayibhile esithi “masenze okulungileyo kubo bonke.”—Galati 6:10.
11. Kutheni kubalulekile ukumamkela uYesu Kristu njengalowo uThixo amsebenzisayo ukuze sifumane usindiso?
11 AmaKristu okwenyaniso amele amamkela uYesu Kristu njengalowo usetyenziswa nguThixo ukuze sifumane usindiso. IBhayibhile ithi: “Akukho lusindiso kuye nabani na ongomnye, kuba alikho elinye igama phantsi kwezulu elinikelweyo phakathi kwabantu esimele ukusindiswa ngalo.” (IZenzo 4:12) Njengoko sibonile kwiSahluko 5, uYesu wanikela ngobomi bakhe njengentlawulelo yabantu abathobekileyo. (Mateyu 20:28) Ngaphezu koko, uYesu umiselwe nguThixo njengoKumkani woBukumkani basezulwini oza kulawula wonke umhlaba. Yaye uThixo ufuna simthobele uYesu size sizisebenzise iimfundiso zakhe ukuba sifuna ukuzuza ubomi obungunaphakade. Kungenxa yoko le nto iBhayibhile isithi: “Lowo ubonisa ukholo kuNyana unobomi obungunaphakade; lowo ungamthobeliyo uNyana akayi kububona ubomi.”—Yohane 3:36.
12. Kubandakanya ntoni ukungabi yonxalenye yehlabathi?
12 Abanquli bokwenyaniso abayonxalenye yehlabathi. Xa wayesiwe ematyaleni phambi komlawuli ongumRoma uPilato, uYesu wathi: “Ubukumkani bam abuyonxalenye yeli hlabathi.” (Yohane 18:36) Kungakhathaliseki ilizwe abahlala kulo, abalandeli bokwenyaniso bakaYesu baphantsi kolawulo loBukumkani basezulwini, ngoko ababandakanyeki kwaphela kwimicimbi yehlabathi yezobupolitika. Ababi nanxaxheba kwaphela kwiimpikiswano zezobupolitika. Noko ke, abanquli bakaYehova abaphazamisani nabanye abazibandakanya nezobupolitika, befuna izikhundla zezobupolitika, okanye ukuvota. Yaye nangona abanquli bokwenyaniso bakaThixo bengabandakanyeki kwezobupolitika, bayawuthobela umthetho. Ngoba? Ngenxa yokuba iLizwi likaThixo libayalela ukuba ‘bawathobele amagunya ongamileyo’ aseburhulumenteni. (Roma 13:1) Xa oko kufunwa yinkqubo yezobupolitika kungqubana nokuthanda kukaThixo, abanquli bokwenyaniso baxelisa umzekelo wabapostile abathi: “Simele sithobele uThixo njengomlawuli kunabantu.”—IZenzo 5:29; Marko 12:17.
13. Abalandeli bokwenyaniso bakaYesu babugqala njani uBukumkani bukaThixo, ngoko liliphi inyathelo abalithabathayo?
13 Abalandeli bokwenyaniso bakaYesu bashumayela ukuba uBukumkani bukaThixo bukuphela kwethemba loluntu. UYesu wathi: “Ezi ndaba zilungileyo zobukumkani ziya kushunyayelwa kuwo wonke umhlaba omiweyo kube bubungqina kuzo zonke iintlanga; kwandule ke kufike ukuphela.” (Mateyu 24:14) Kunokuba bakhuthaze abantu ukuba bathembele kubalawuli abangabantu ukuba bacombulule iingxaki zabo, abalandeli bokwenyaniso bakaYesu Kristu bavakalisa uBukumkani bukaThixo basezulwini njengekuphela kwethemba loluntu. (INdumiso 146:3) UYesu wasifundisa ukuba sithandazele loo rhulumente ugqibeleleyo sithi: “Mabufike ubukumkani bakho. Makwenzeke ukuthanda kwakho nasemhlabeni, njengasezulwini.” (Mateyu 6:10) ILizwi likaThixo laxela kwangaphambili ukuba obu Bukumkani basezulwini “buya kuzityumza buziphelise zonke ezi zikumkani [zikhoyo ngoku], buze bona bume ukusa kwixesha elingenammiselo.”—Daniyeli 2:44.
14. Yiyiphi inkonzo okholelwa ukuba inazo iimpawu zonqulo lokwenyaniso?
14 Njengoko ucingisisa ngoko sisandul’ ukukuxubusha, khawukhe uzibuze: ‘Yiyiphi inkonzo esekela zonke iimfundiso zayo eBhayibhileni ize yazise abanye ngegama likaYehova? Yiyiphi inkonzo ebonisa uthando lobuthixo, ebonisa ukholo kuYesu, engeyonxalenye yehlabathi, nevakalisa ukuba buBukumkani bukaThixo kuphela obulithemba lokwenene loluntu? Kuzo zonke iinkonzo ezikhoyo emhlabeni, yiyiphi enazo zonke ezi mpawu?’ Izicacele into yokuba ngamaNgqina kaYehova.—Isaya 43:10-12.
YINTONI OZIMISELE UKUYENZA?
15. Yintoni enye uThixo afuna siyenze ngaphandle kokukholelwa nje ukuba ukho?
15 Ukukholelwa nje kuThixo akwanelanga ukuba sifuna ukumkholisa. Ngapha koko, iBhayibhile ithi kwaneedemon ziyakholelwa ukuba uThixo ukho. (Yakobi 2:19) Kodwa ngokucacileyo azikwenzi ukuthanda kukaThixo yaye akakholiswa zizo. Ukuze uThixo akholiswe sithi, asimelanga nje sikholelwe ukuba ukho, kodwa simele senze ukuthanda kwakhe. Kwakhona simele sizahlukanise nonqulo lobuxoki size samkele unqulo oluyinyaniso.
16. Sifanele sikugqale njani ukuba nenxaxheba kunqulo lobuxoki?
16 Umpostile uPawulos wathi asimele sibe nanxaxheba kunqulo lobuxoki. Wabhala wathi: “‘Phumani phakathi kwabo, nizahlule,’ utsho uYehova, ‘nento engahlambulukanga ningayichukumisi’; ‘yaye ndiya kunamkela.’” (2 Korinte 6:17; Isaya 52:11) Ngoko amaKristu okwenyaniso aphepha nantoni na enento yokwenza nonqulo lobuxoki.
17, 18. Yintoni “iBhabhiloni Enkulu,” yaye kutheni kungxamisekile nje ukuba ‘siphume kuyo’?
17 IBhayibhile ibonisa ukuba zonke iindidi zonqulo lobuxoki ziyinxalenye ‘yeBhabhiloni Enkulu.’ * (ISityhilelo 17:5) Elo gama lisikhumbuza ngesixeko samandulo saseBhabhiloni, apho lwaqala khona unqulo lobuxoki emva koMkhukula wexesha likaNowa. Iimfundiso nezithethe ezininzi ezikhoyo namhlanje kunqulo lobuxoki zaqala kwakudala eBhabhiloni. Ngokomzekelo, amaBhabhiloni ayenqula oothixo abangoobathathu emnye. Namhlanje, eyona mfundiso iphambili kwiinkonzo ezininzi yimfundiso kaBathathu Emnye. Kodwa iBhayibhile ifundisa ngokucacileyo ukuba mnye kuphela uThixo oyinyaniso, uYehova, yaye uYesu Kristu nguNyana wakhe. (Yohane 17:3) Kwakhona amaBhabhiloni ayekholelwa ukuba abantu banomphefumlo ongafiyo oqhubeka uphila emva kokuba umntu efile, nonokungcungcuthekiswa kwindawo yentuthumbo. Nanamhlanje, iinkonzo ezininzi zifundisa ukuba abantu banomphefumlo okanye umoya ongafiyo onokuthuthunjiswa esihogweni somlilo.
18 Ekubeni unqulo lweBhabhiloni yamandulo lwasasazeka emhlabeni wonke, iBhabhiloni Enkulu yanamhlanje inokuchazwa ngokufanelekileyo njengobukhosi behlabathi bonqulo lobuxoki. Yaye uThixo waxela kwangaphambili ukuba obu bukhosi bonqulo lobuxoki buza kutshatyalaliswa ngequbuliso. (ISityhilelo 18:8) Ngaba uyasibona isizathu sokuba kubalulekile ukuba uzahlukanise nayo nayiphi na inxalenye yeBhabhiloni Enkulu? UYehova uThixo ufuna ukuba ‘uphume’ kuyo ngokukhawuleza ngoxa kusekho ixesha.—ISityhilelo 18:4.
19. Uya kuzuza ntoni ngokukhonza kwakho uYehova?
19 Ngenxa yokukhetha kwakho ukuzahlukanisa nonqulo lobuxoki, abanye basenokuyeka ukunxulumana nawe. Kodwa ke, ngokukhonza kwakho uYehova kunye nabantu bakhe uya kuzuza okukhulu ngakumbi xa kuthelekiswa nabo bahlobo bakulahlekeleyo. Njengabafundi bakaYesu bokuqala abashiya ezinye izinto baza bamlandela, nawe uya kuba nabantakwenu noodadewenu abaninzi bokomoya. Uya kuba yinxalenye yentsapho enkulu esehlabathini lonke yezigidi zamaKristu okwenyaniso anothando lokwenene. Yaye uya kuba nethemba elimangalisayo lobomi obungunaphakade “kwinkqubo yezinto ezayo.” (Marko 10:28-30) Mhlawumbi ekuhambeni kwexesha, abo baye bakulahla ngenxa yeenkolelo zakho nabo baya kuhlolisisa oko kufundiswa yiBhayibhile baze babe ngabanquli bakaYehova.
20. Liyintoni ithemba labo bakunqulo lokwenyaniso?
20 IBhayibhile ifundisa ukuba kungekudala uThixo uza kuyiphelisa le nkqubo ingendawo yezinto aze azise ihlabathi elitsha lobulungisa ngaphantsi kolawulo loBukumkani bakhe. (2 Petros 3:9, 13) Kuya kube kumangalisa ngokwenene ukuphila kwelo hlabathi! Yaye kuloo nkqubo intsha yobulungisa, kuya kubakho unqulo olunye kuphela oluyinyaniso. Ngaba akubobulumko na ukuba uqale ngoku ukuzinxulumanisa nabanquli bokwenyaniso?
^ isiqe. 17 Ukuze ufumane inkcazelo engakumbi ngokuphathelele isizathu sokuba iBhabhiloni Enkulu imela ubukhosi behlabathi bonqulo lobuxoki, bona iSihlomelo, kwiphepha 219-20.


text:
Sebenzisa UMthetho Omkhulu Kubulungiseleli Bakho
“Zonke izinto . . . enifuna abantu bazenze kuni, yenzani ngokunjalo nani kubo.”
1. Ngaba yenza umahluko indlela esibaphatha ngayo abantu entsimini? Yenza umzekelo. (Jonga umfanekiso osekuqaleni.)
ESINYE isibini esingamaKristu eFiji sasikwiphulo lokumemela abantu kwiSikhumbuzo sokufa kukaKristu. Ngoxa sasithetha nelinye ibhinqa phambi komzi walo, kwaqalisa ukunetha. Sanika eli bhinqa enye iambrela saza sona sabambisana ngenye. Savuya gqitha xa sabona eli bhinqa lize eSikhumbuzweni. Lavuma ukuba alisayikhumbuli kakuhle eyona nto yayithethwe ngala maNgqina xa ayelityelele. Kodwa lachukunyiswa yindlela awaliphatha ngayo laqonda ukuba alinakungezi eSikhumbuzweni. Yintoni eyaba negalelo kwindlela elasabela ngayo eli bhinqa? Esi sibini sasebenzisa oko kwaziwa ngokuba nguMthetho Omkhulu.
2. Yintoni uMthetho Omkhulu, ibe sinokuwuqhelisela njani?
2 Yintoni uMthetho Omkhulu? Sisiluleko sikaYesu esithi: “Zonke izinto . . . enifuna abantu bazenze kuni, yenzani ngokunjalo nani kubo.” (Mat. 7:12) Sinokukwenza njani oku? Ngokwenza izinto ezimbini. Okokuqala sifanele sizibuze, ‘Ukuba ibindim, bendiza kufuna ukuphathwa njani?’ Emva koko, sifanele senze konke okusemandleni ukumphatha ngaloo ndlela omnye umntu.
3, 4. (a) Chaza isizathu sokuba uMthetho Omkhulu ungasebenzi kumaKristu odwa. (b) Siza kuthetha ngantoni kweli nqaku?
3 Sidla ngokuwusebenzisa lo mthetho kwamanye amaKristu. Kodwa uYesu wayengathi ngamaKristu kuphela esimele siwaphathe ngale ndlela. Wawukhankanya lo mthetho xa wayethetha ngendlela esimele siphathe ngayo abantu ngokubanzi kuquka neentshaba zethu. (Funda uLuka 6:27, 28, 31, 35.) Ukuba neentshaba zethu simele siziphathe ngokwalo mthetho, kubekisele phi ngabantu esishumayela kubo
4 Ngoku siza kukhe sithethe ngemibuzo emine ekufuneka ihlale isengqondweni xa sisentsimini: Ngoobani endithetha nabo? Ndithetha nabo phi? Liliphi elona xesha lifanelekileyo lokuthetha nabo? Ndimele ndithethe njani nabo? Njengoko siza kubona, le mibuzo inokusinceda siqonde indlela abantu abafuna ukuphathwa ngayo, size sazi eyona ndlela yokuthetha nomntu ngamnye.
NGOOBANI ENDITHETHA NABO?
5. Yiyiphi imibuzo esinokuzibuza yona?
5 Entsimini sidla ngokuthetha nabantu abaneemvelaphi neengxaki ezingafaniyo. (2 Kron. 6:29) Xa uthetha nomntu, zibuze oku: ‘Ukuba ibindim lo ushunyayezwayo, bendiza kufuna lo mntu andijonge njani? Ngaba bendiza kufuna andijonge njengomntu njee ofana nabanye abantu? Okanye bendiza kufuna aqale andazi?’ Ukuhlolisisa le mibuzo kunokusikhumbuza ukuba siphathe umntu ngamnye ngendlela emfaneleyo.
6, 7. Sifanele senze ntoni xa sidibana nomntu obonakala ekrwada entsimini?
6 Akakho umntu ofuna ukwaziwa njengomntu “ohlala egxeka.” Ngokomzekelo: NjengamaKristu, sizama kangangoko ukusebenzisa isiluleko seBhayibhile esithi ‘amazwi ethu makasoloko ekholekile.’ (Kol. 4:6) Noko ke, ekubeni singafezekanga, maxa wambi siye sithethe izinto esiye sizisole ngazo. (Yak. 3:2) Ukuba besinokuthetha kakubi komnye umntu
7 Ukuba sidibana nomntu obonakala ekrwada entsimini, ngaba bekungayi kuba kuhle ukuzama ukuqonda isizathu soko? Mhlawumbi uxinezelekile emsebenzini okanye esikolweni. Kusenokwenzeka ukuba unesigulo esithile esimxhalabisayo. Amaxesha amaninzi, abantu ababenomsindo ekuqaleni baye basabela kakuhle xa abantu bakaYehova bebaphatha ngobubele nentlonelo.
8. Kutheni simele sishumayele isigidimi soBukumkani “kubantu bazo zonke iintlobo”?
8 Sishumayela kubantu bazo zonke iintlobo. Ngokomzekelo, kwiminyaka embalwa edluleyo, kuye kwapapashwa amava angaphezu kwayi-60 kungcelele olukwiMboniselo oluthi, “IBhayibhile Iyabutshintsha Ubomi Babantu.” Bambi kubantu ekubhalwe ngabo babengamasela, amanxila, imigulukudu namakhoboka eziyobisi. Abanye babekwezopolitiko, beziinkokeli zonqulo okanye bezixakekise ngemisebenzi yabo kuphela. Abanye babeziphethe kakubi. Nakuba kunjalo beva iindaba ezilungileyo, bamkela isifundo seBhayibhile, benza utshintsho ebomini babo baza baba ngamaKristu. Ngoko ke, asimele sigqibe kwelokuba abantu abathile abanakuze basamkele isigidimi soBukumkani. (Funda eyoku-1 kwabaseKorinte 6:9-11.) Into esiyaziyo kukuba ‘abantu bazo zonke iintlobo’ banokusabela kakuhle kwiindaba ezilungileyo.
NDITHETHA NABO PHI ABANTU?
9. Kutheni simele siwahlonele amakhaya abantu?
9 Sibafumana phi abantu esishumayela kubo? Amaxesha amaninzi sibafumana emizini yabo. (Mat. 10:11-13) Amakhaya ethu abalulekile kuthi, ngoko sithanda ukuba nabanye babonise intlonelo ngawo nezinto zethu zobuqu. Sifuna ukuziva sikhuselekile ngaphandle kokuphazanyiswa xa sikuwo. Nathi kufuneka sibabonise intlonelo efanayo abamelwane bethu. Xa sikwindlu-ngendlu simele sicinge ngendlela esiwaphatha ngayo amakhaya abantu.
10. Sinokukuphepha njani ukukhubekisa abantu entsimini?
10 Kweli hlabathi ligquba ulwaphulo-mthetho, abaninimzi badla ngokungabathembi abantu abangabaziyo. (2 Tim. 3:1-5) Simele siphephe ukwenza nantoni na eza kubenza bangasithembi. Ngokomzekelo, masithi sifika emzini size sinkqonkqoze emnyango. Ukuba akukho mntu usabelayo sisenokufuna ukukroba efestileni okanye sijikeleze indlu sikhangela umninimzi. Kwindawo ohlala kuyo, ngaba akuyi kumphazamisa oku umninimzi? Baza kucinga ntoni abamelwane bakhe? Yinyaniso ukuba sifuna ukuwenza ngokucokisekileyo lo msebenzi. (IZe. 10:42) Sifuna ukunceda abantu bazi inyaniso ngoThixo. (Roma 1:14, 15) Noko ke, siyakuphepha ukwenza nantoni na enokukhubekisa abantu kwintsimi yethu. Umpostile uPawulos wathi: “Siyakuphepha ukuba sisikhubekiso nangayiphi na indlela, ukuze kungafunyanwa siphoso kubulungiseleli bethu.” (2 Kor. 6:3) Abantu entsimini banokuba nomdla enyanisweni xa sibonisa intlonelo ngemizi namakhaya abo.
NDITHETHA NINI NABANTU?
11. Kutheni sivuya xa abanye bengasimoshel’ ixesha?
11 NjengamaKristu, abaninzi kuthi baxakekile. Ukuze sikwazi ukwenza yonke into kufuneka sicwangcise kwangaphambili size silabe kakuhle ixesha lethu. (Efe. 5:16; Fil. 1:10) Sisenokukruquka xa kukho into ephazamisa ucwangciso lwethu. Ngenxa yaloo nto, siyavuya xa abanye bengasimoshel’ ixesha, beqonda nokuba sisenokungakwazi ukuchitha ixesha kunye nabo. Sicinga ngoMthetho Omkhulu, sinokubonisa njani ukuba siyabahlonela abo sishumayela kubo?
12. Sinokulazi njani elona xesha lifanelekileyo lokuthetha nabantu entsimini?
12 Kufuneka sizame ukwazi elona xesha lifanelekileyo lokuthetha nabaninimzi. Babakho nini emizini yabo abantu kwintsimi yethu? Banokuba nalo nini ixesha lokusiphulaphula? Senza kakuhle nathi xa sihlengahlengisa ucwangciso lwethu luhambisane neemeko zabo. Kwezinye iindawo, kuba bubulumko ukuya kwindlu ngendlu emva kwemini okanye ngokuhlwa. Ukuba kunjalo nakwintsimi yakho, ngaba akunakuya kwindlu ngendlu ngelo xesha? (Funda eyoku-1 kwabaseKorinte 10:24.) Sinokuqiniseka ukuba uYehova uya kuyisikelela imigudu yethu yokushumayela ngexesha abafumaneka ngalo abantu.
13. Sinokuyibonisa njani intlonelo kumninimzi?
13 Yintoni enye esinokuyenza ukubonisa intlonelo kumninimzi? Xa sifumene umntu onomdla, simele simshumayeze kakuhle kodwa singahlali kakhulu. Mhlawumbi kukho into afuna ukuyenza ebalulekileyo. Ukuba uthi uxakekile, sisenokuthi siza kubetha koomofu
NDIMELE NDITHETHE NJANI NABANTU?
14-16. (a) Kutheni simele sichazele umninimzi ngoko sikuzeleyo? Zekelisa. (b) Yintoni awayifumanisa iluncedo omnye umveleli ohambahambayo?
14 Masithi ufowunelwa ngumntu ongamaziyo aze akubuze ngokutya okuthandayo. Uyazibuza ukuba ngubani lo ukufowunelayo, iyintoni kanye ayifunayo. Akufuni kuba krwada ngoko uthetha naye kangangexeshana uze uyiphelise loo ncoko. Kwelinye icala, masithi lo mntu uyazazisa ukuba ungubani nokuba umsebenzi wakhe kukunceda abantu batye ukutya okusempilweni. Ngokuqinisekileyo ubuya kummamela. Kaloku, sithanda ukuthetha nabantu abangqalayo xa bethetha nathi. Sinokukwenza njani oku kubantu esidibana nabo entsimini?
15 Kwiindawo ezininzi, kufuneka siyenze icace kumninimzi into esiyizeleyo. Liyinyaniso elokuba, sinenkcazelo eluncedo angenayo umninimzi, kodwa khawube nombono wethu, singazazisanga sisuke nje sibuze umninimzi: “Ukuba ubukwazi ukusombulula nayiphi na ingxaki emhlabeni, ubunokuqala ngayiphi?” Siyazi ukuba siwubuza lo mbuzo kuba sifuna ukwazi oko akucingayo size ke sibhekise incoko eBhayibhileni. Noko ke, umninimzi usenokuzibuza ukuba: ‘Ngubani lo mntu, ibe kutheni endibuza lo mbuzo? Kuqhubeka ntoni?’ Ngoko kufuneka simthobe ixhala umninimzi. (Fil. 2:3, 4) Singakwenza njani oku?
16 Omnye umveleli ohambahambayo wenza oku kulandelayo: Emva kokubulisa umninimzi, umnika ikopi yephecana elithi Ngaba Ungathanda Ukwazi Eyona Nyaniso? aze athi: “Sinika wonke umntu kule ngingqi namhlanje. Liphendula imibuzo emithandathu edla ngokubuzwa ngabantu. Nali elakho.” Lo mzalwana uthi abantu bayakhululeka xa besazi ukuba sizele ntoni na. Oko kwenza kube lula nokuqalisa incoko. Lo mzalwana uphinda ambuze athi umninimzi: “Ngaba wakha wazibuza omnye wale mibuzo?” Ukuba umninimzi uthi ewe, lo mzalwana uvula eli phecana aze achaze oko iBhayibhile ikutshoyo ngalo mbuzo. Ukuba uthi hayi, lo mzalwana ukhetha umbuzo aze aqhubeke nencoko engakhange amfake ekoneni umninimzi. Kakade ke, zininzi iindlela zokuqalisa incoko. Kwezinye iindawo, kufuneka silandele amasiko alapho xa sibulisa abantu ngaphambi kokuba sibachazele ngoko sikuzeleyo. Kufuneka siqonde ukuba kubalulekile ukulungisa indlela esisibeka ngayo isigidimi sethu ukuze sifanele abantu bendawo esishumayela kuyo.
SEBENZISA UMTHETHO OMKHULU XA USHUMAYELA
17. Ziziphi iindlela esinokuwusebenzisa ngazo uMthetho Omkhulu?
17 Ziziphi ke iindlela esinokuwusebenzisa ngazo uMthetho Omkhulu entsimini? Xa siqhubana nomninimzi sifuna ukukhumbula ukuba abantu abafani. Sibonisa intlonelo ngekhaya nezinto zakhe. Senza konke esinako ukuze siye ebantwini ngexesha abafumaneka ngalo ezindlwini nangexesha abanokukwazi ngalo ukusiphulaphula. Isigidimi sethu sisitshayelela ngendlela eza kwenza abantu bafune ukusiphulaphula.
18. Ziziphi iingenelo eziziswa kukuphatha abantu entsimini ngendlela esifuna ukuphathwa ngayo?
18 Zininzi iingenelo eziziswa kukuphatha abantu entsimini ngendlela esifuna ukuphathwa ngayo. Xa sibaphatha ngobubele nangolwazelelelo, sibonisa ukuba siphila ngemigaqo yeBhayibhile, nto leyo ezisa uzuko kuBawo wethu wasezulwini. (Mat. 5:16) Sinokutsalela abantu abaninzi enyanisweni ngendlela esibaphatha ngayo. (1 Tim. 4:16) Enoba abo sishumayela kubo bayasamkela isigidimi soBukumkani okanye akunjalo, sifumana ulwaneliseko lokwazi ukuba senza konke okusemandleni ethu entsimini. (2 Tim. 4:5) Ngamana sonke singaxelisa uPawulos, owathi: “Ndenza zonke izinto ngenxa yeendaba ezilungileyo, ukuze ndabelane nabanye ngazo.” (1 Kor. 9:23) Masiqhubeke sisebenzisa uMthetho Omkhulu xa sishumayela.


text:
Ibali 27: Ukumkani Okhohlakeleyo WaseYiputa
LA MADODA anyanzela abantu ukuba basebenze. Khangela le ndoda ibetha omnye wabasebenzi ngesabhokhwe! Abasebenzi ngabentsapho kaYakobi yaye babizwa ngokuba ngamaSirayeli. Abantu ababanyanzela ukuba basebenze ngamaYiputa. AmaSirayeli angamakhoboka amaYiputa. Yenzeka njani le nto?
Kangangeminyaka emininzi intsapho enkulu kaYakobi yahlala ngoxolo eYiputa. UYosefu, owayeyeyona ndoda idumileyo eYiputa elandela uFaro ukumkani, wayebanyamekela. Kodwa wafa uYosefu. UFaro omtsha owayengawathandi amaSirayeli, waba ngukumkani eYiputa.
Ngoko lo Faro ukhohlakeleyo wawenza amakhoboka amaSirayeli. Wamisela amadoda angenanceba nakhohlakeleyo ukuba ibe ngawo aphetheyo. Anyanzela amaSirayeli ukuba asebenze nzima, akhele uFaro izixeko. Kodwa sekunjalo amaSirayeli aya esanda. Ekuhambeni kwexesha amaYiputa oyika ukuba amaSirayeli aza kuba maninzi gqitha aze omelele ngakumbi.
Uyayazi na into eyenziwa nguFaro? Wathetha nabafazi ababencedisa oomama abangamaSirayeli ekuzaleni abantwana, wathi: ‘Bulalani zonke iintsana ezingamakhwenkwe ezizalwayo.’ Kodwa aba bafazi babelungile yaye abazange bazibulale iintsana.
Ngoko uFaro wawisa lo myalelo kubantu bakhe bonke: ‘Thabathani abantwana bamaSirayeli abangamakhwenkwe nibabulale. Nishiye amantombazana odwa.’ Ngaba lo yayingengomyalelo ulisikizi? Masibone indlela olwahlangulwa ngayo olunye usana oluyinkwenkwe
Imibuzo
- Kulo mfanekiso, ngubani le ndoda iphethe isabhokhwe, yaye ibetha bani?
- Emva kokufa kukaYosefu, kwenzeka ntoni kumaSirayeli?
- Kwakutheni ukuze amaYiputa awoyike amaSirayeli?
- Nguwuphi umyalelo uFaro awawunika abafazi ababencedisa oomama abangamaSirayeli ekuzaleni abantwana?
Imibuzo eyongezelelekileyo
- Funda iEksodus 1:6-22.
UYehova waqalisa njani ukuzalisekisa isithembiso sakhe kuAbraham? (Eks. 1:7; Gen. 12:2; IZe. 7:17)
Abazalisikazi abangamaHebhere babonisa njani ukuba bayabuxabisa ubungcwele bobomi? (Eks. 1:17; Gen. 9:6)
Bavuzwa njani abazalisikazi ngenxa yokuthembeka kwabo kuYehova? (Eks. 1:20, 21; IMize. 19:17)
Wazama njani uSathana ukuphazamisa injongo kaYehova ngokuphathelele iMbewu ka-Abraham ethenjisiweyo? (Eks. 1:22; Mat. 2:16)


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
9 Waza waphendula uYobhi wathi:
2 “Enyanisweni ndiyazi ukuba kunjalo.
Kodwa umntu ofayo unokuba ngolungileyo njani xa emangalelene noThixo?+
3 Ukuba unokuyoliswa kukusukuzana naye,+
Akanakumphendula nakanye kweliwaka.
4 Ulumkile entliziyweni yaye womelele ngamandla.+
Ngubani onokubonisa iinkani kuye aze angenzakali?+
5 Ususa iintaba,+ ukuze abantu bangazazi nokuzazi,
Yena uzibhukuqayo ngomsindo wakhe.+
6 Unyikimisa umhlaba usuke endaweni yawo,
Ukuze kwaneentsika+ zawo zididizele.
7 Uthi elangeni alifanele likhanye,
Yaye iinkwenkwezi uzijikeleza ngetywina,+
8 Wolula amazulu eyedwa+
Yaye uhamba phezu kwamaza amakhulu olwandle;+
9 Wenza ikroza leAsh, nekroza leKesile,
Nekroza leKima+ namagumbi angaphakathi aseMzantsi;
10 Esenza izinto ezinkulu ezingaphengululekiyo,+
Nezinto ezimangalisayo ezingenakubaleka.+
11 Khangela! Udlula ngakum yaye andimboni,
Kwaye uhlabela mgama yaye andimqondi.+
12 Khangela! Uyaxhwila. Ngubani na onokumxhathisa?
Ngubani oya kuthi kuye, ‘Wenzani?’+
13 UThixo akayi kuwubuyisa umsindo wakhe;+
Baya kuqubuda ngaphantsi kwakhe abancedisi bomhlaseli.+
14 Kobeka phi na ukuba kunokwenzeka ndimphendule!
Ndiza kuwakhetha amazwi am kuye,+
15 Lowo endingayi kumphendula, nangona ndenze okulungileyo.+
Kulowo ndimelene naye emthethweni ndiya kucela ubabalo.+
16 Ukuba bendimbizile, ngaba ubeya kundiphendula?+
Andikholwa ukuba ubeya kulibekela indlebe ilizwi lam;
17 Lowo undityumza ngesiphango
Aze ngokuqinisekileyo awenze maninzi amanxeba am ngaphandle kwesizathu.+
18 Akayi kundivumela ndisezele impefumlo epholileyo,+
Kuba uqhubeka endingxala ngezinto ezikrakra.
19 Ukuba nabani na womelele ngamandla, nanko ke;+
Ukuba nabani na uqinile kokusesikweni, akwaba bendinokubizwa!
20 Ukuba bendenze okulungileyo, umlomo wam ubuya kundivakalisa ndingongendawo;
Ukuba bendingenakusoleka, ebeya kundivakalisa ndinobugwenxa.
21 Ukuba bendingenakusoleka, bendingayi kuwazi umphefumlo wam;
Bendiya kubala ubomi bam.
22 Kukho into enye. Kungenxa yoko ndisithi,
‘Lowo ungenakusoleka, kwanalowo ungendawo, uyabaphelisa.’+
23 Ukuba isikhukula sinokubangela ukufa ngequbuliso,
Ekuphelelweni lithemba kwabamsulwa uya kuhleka.
24 Umhlaba unikelwe esandleni songendawo;+
Ubuso babagwebi bawo uyabugubungela.
Ukuba akunjalo, ngoko, ngubani na?
25 Kwaneyam imihla ikhawuleza ngakumbi kunembaleki;+
Ibaleke yemka, ngokuqinisekileyo ayiyi kukubona ukulunga.
26 Idlule njengezikhephe zeengcongolo,
Njengokhozi olutshawuzayo lufuna into edliwayo.+
27 Ukuba ndithe, ‘Mandikulibale ukuxhalaba kwam,+
Mandiyijike inkangeleko yam,+ iqaqambe,’
28 Bendizoyika zonke iintlungu zam;+
Ndiyazi ukuba akuyi kundigqala njengomsulwa.
29 Ndimele ndibe ngongendawo.
Kutheni ndibulalekela ilize?+
30 Ukuba eneneni bendizihlambe emanzini ekhephu,
Ndaza ndahlambulula izandla zam kwipotasi,+
31 Ngoko ubuya kundithi nkxu emhadini,
Yaye ngokuqinisekileyo izambatho zam beziya kundicekisa.
32 Kuba akangomntu+ unjengam endingamphendula,
Ukuze sibe ndawonye ukuze sigwetyelwe.
33 Akukho mntu wakugqiba phakathi kwethu,+
Ukuba abeke isandla sakhe phezu kwethu sobabini.
34 Makayishenxise intonga yakhe phezu kwam,+
Yaye ukothusa kwakhe, makungandinkwantyisi.
35 Ndivumele ndithethe ndingamoyiki,
Kuba andityekelanga ekubeni njalo.
Yithumele
Yithumele
Yobhi 9
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=18&Chapter=9&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D18%26Chapter%3D9%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
OKUFUNDISWA YIBHAYIBHILE
Ukukhupha Isisu
Nyaka ngamnye abantwana ababulawa ngabom bengekazalwa balodlula lee inani labantu abahlala kwamanye amazwe.
Ngaba sisigqibo somntu okanye ingxaki isekuziphatheni?
OKUTHETHWA NGABANTU
Amabhinqa akhupha isisu ngenxa yezizathu ezahlukahlukeneyo; ukungabi namali, iingxaki anazo nabantu athandana nabo, kuba efuna kungabikho nto iwaphazamisayo esikolweni okanye emsebenzini okanye kuba engafuni ukukhulisa abantwana ewodwa. Abanye bathi ukukhupha isisu kukuziphatha kakubi, nto leyo ebangela ukuba bangamthembi umntu okhulelweyo.
OKUFUNDISWA YIBHAYIBHILE
KuThixo ubomi, ingakumbi obomntu, bungcwele. (Genesis 9:6; INdumiso 36:9) Lo mgaqo uyasebenza nakumntwana osesesibelekweni, ndawo leyo uThixo awayenzela ukuba ibe likhusi emntwaneni ongekazalwa. Umbhali weBhayibhile wathi: “Wandibiyela esiswini sikama. Amehlo akho andibona ndiseyimbumba, yaye zonke iinxalenye zam zazibhalwe phantsi encwadini yakho, ngokubhekisele kwiimini ezayilwa ngazo.”
Indlela uThixo abujonga ngayo ubomi bomntwana ongekazalwa siyibona kumthetho awawunika amaSirayeli nakwisazela asiphe sona. Lo mthetho wawusithi umntu owenzakalise umfazi omithiyo kwaza kwafa umntwana wayemele abulawe. (Eksodus 21:22, 23) Kodwa, abagwebi babemele bahlolisise izizathu zokufa kwaloo mntwana.
Abantu banikwe isazela. Xa ibhinqa limamela isazela salo okanye umntu wangaphakathi ngokuhlonela ubomi bomntwana ongekazalwa, isazela salo siyalinceda. * Ukuba liyasicinezela, sinokulifaka engxakini okanye siligwebe. (Roma 2:14, 15) Uhlolisiso lubonisa ukuba amabhinqa akhuphe isisu, aba sesichengeni sokuhlala ekhathazekile aze abe nedepression.
Kuthekani ukuba ninexhala lokukhulisa umntwana, ingakumbi xa beningamlindelanga? Khawuve oko uThixo akuthembisa abo banyanisekileyo kuye: “Kulowo unyanisekileyo uya kwenza ngokunyaniseka; uya kuqhubana nendoda [okanye ibhinqa] engenasiphoso, eyomeleleyo ngokungenasiphoso.” (INdumiso 18:25) Sifunda nokuba: “UYehova ngumthandi wokusesikweni, yaye akayi kubashiya abanyanisekileyo bakhe.”—INdumiso 37:28.
‘Isazela sabo siyakungqina oko, yaye iingcamango zabo ziyabamangalela okanye zibangxengxezele.’
—Roma 2:15.
Kuthiwani ke ukuba ukhe wakhupha isisu?
OKUTHETHWA NGABANTU
URuth, okhulisa abantwana eyedwa uthi: “Ndandisele ndinabantwana abathathu, ngoko kwakuza kuba nzima ukukhulisa abane. Kodwa emva kokuba ndikhuphe isisu, ndaziva ukuba ndenze eyona nto yakha yambi.” * Ngaba wayenze into uThixo awayengenakumxolela ngayo?
OKUTHETHWA YIBHAYIBHILE
UYesu Kristu wasibonisa oko kucingwa nguThixo xa wathi: “Ndize kubizela enguqukweni, kungekhona abantu abangamalungisa, kodwa aboni.” (Luka 5:32) Ukuba sizisola ngokunyanisekileyo ngento esiyenzileyo, siguquke size sicele uThixo asixolele, ukulungele ukusixolela, nokuba senze izono ezinzulu. (Isaya 1:18) INdumiso 51:17 ithi: “Intliziyo eyaphukileyo netyumkileyo, Thixo, akuyi kuyidela.”
Umntu oye wasicoca isazela sakhe, waza wazithoba kuThixo ngomthandazo, umnika noxolo lwengqondo. AmaFilipi 4:6, 7 athi: “Ezintweni zonke zaziseni izibongozo zenu kuThixo ngomthandazo nesikhungo nombulelo, yaye uxolo lukaThixo olungaphaya kokuqonda luya kuzilinda iintliziyo zenu namandla enu engqondo.” * Emva kokuba efunde iBhayibhile waza wathandaza kuThixo, uRuth waba noxolo lwengqondo. Wafunda ukuba uThixo ‘uxolela ngokwenyaniso.’—INdumiso 130:4.
“[UThixo] akenzanga kuthi kanye ngokwezono zethu; engasiziseli noko kusifaneleyo ngokweziphoso zethu.”
—INdumiso 103:10.
^ isiqe. 8 Umama okhupha isisu akanakuzithethelela ngokuthi impilo yakhe ibiza kuba sengozini. Ukuba abantu abatshatileyo kufuneka bakhethe ukuba kufuneka kuphile bani phakathi komama nomntwana, isigqibo sesabo. Kaloku, kwezinye iindawo ezihambele phambili kwezonyango, inqabile imeko enjalo.
^ isiqe. 12 Igama litshintshiwe.
^ isiqe. 14 Ithemba lovuko nalo linokufak’ isandla ekubeni umntu abe noxolo lwengqondo. Funda inqaku elithi “Imibuzo Evela Kubafundi” kwiMboniselo ka-Aprili 15, 2009, ethetha ngemigaqo yeBhayibhile kumbuzo othi, ‘Ngaba likho ithemba lovuko ngosana olufa lusesibelekweni?’


text:
Imibuzo Evela Kubafundi
Njengoko kuchazwe kwincwadi kaYohane 11:
35, kwakutheni ukuze uYesu alile ngaphambi kokuvusa uLazaro?
Yinto eqhelekileyo ukulila xa sifelwe kuba siza kumkhumbula loo mntu. Nakuba uYesu wayemthanda uLazaro, wayengaliliswa kukuba efile. Kunoko, wayenovelwano ngabo bafelweyo, njengoko umongo okule ncwadi kaYohane ubonisa.
Xa uYesu weva ukuba uLazaro uyagula, akazange aye kuye ngoko nangoko ukuze amphilise. Ingxelo ithi: “Akuva ukuba [uLazaro] uyagula, wahlala iintsuku ezimbini kwindawo awayekuyo.” (Yoh. 11:6) Kwakutheni ukuze uYesu alibazise? Wayenesizathu sokwenza oko. Wathi: “Esi sifo asiyi kuphelela ekufeni, kodwa kuzuko lukaThixo, ukuze uNyana kaThixo azukiswe ngaso.” (Yoh. 11:4) Ukugula kukaLazaro kwakungazi “kuphelela” ekufeni. UYesu wayezimisele ukusebenzisa ukufa kukaLazaro ukuze ‘kuzukiswe uThixo.’ Njani? Kaloku uYesu wayeza kwenza ummangaliso ngokuvusa umhlobo wakhe engcwabeni.
Xa wayethetha nabafundi bakhe ngesi sihlandlo, uYesu wafanisa ukufa nokulala. Yiloo nto wathi kubafundi bakhe: “Ndiyahamba ndiya apho ukuze ndimvuse ebuthongweni.” (Yoh. 11:
Yintoni ke eyayimlilisa? Impendulo siyifumana kwakule ngxelo. Xa uYesu wabona uMariya udade boLazaro nabanye belila, naye “wagcuma emoyeni, wakhathazeka.” Ukubona intlungu ababekuyo kwenza uYesu waba buhlungu de ‘wagcuma emoyeni.’ Yiloo nto eyabangela ukuba ‘zithi waxa iinyembezi kuYesu.’ Ukubona izihlobo zakhe ezisenyongweni zisentlungwini elolo hlobo kwamxhela ngaphakathi uYesu.
Oku kusibonisa ukuba uYesu unamandla okubuyisela abantu esibathandayo ebomini kwihlabathi elitsha. Kukwasibonisa ukuba uyavelana nabo baye bafelwa ngenxa yesono sika-Adam. Esinye isifundo esisifundayo koku, kukuba sifanele sibe novelwano kwabo bafelweyo.
UYesu wayesazi ukuba uza kumvusa uLazaro. Nakuba kunjalo, ngenxa yothando novelwano ngabahlobo bakhe, walila. Ngokufanayo, uvelwano lwethu lusenza ‘silile nabantu abalilayo.’ (Roma 12:


text:
Ibali 63: UKumkani USolomon Osisilumko
USOLOMON ukwishumi elivisayo ekumiselweni kwakhe njengokumkani. Uyamthanda uYehova yaye ulandela icebiso elihle awalinikwa nguyise uDavide. UYehova uyakholiswa nguSolomon yaye ngobunye ubusuku uthi kuye ephupheni: ‘Solomon, uthanda ukuba ndikuphe ntoni na?’
USolomon uyaphendula: ‘Yehova Thixo wam, ndisemncinane gqitha yaye andikwazi ukulawula. Ngoko ndiphe ubulumko bokubalawula ngokufanelekileyo abantu bakho.’
UYehova uyakholwa yinto ecelwa nguSolomon. Ngoko uthi: ‘Kuba ucele ubulumko kungekhona ubomi obude okanye ubutyebi, ndiya kukunika ubulumko obuninzi kunaye nabani na owakha waphila. Kodwa kwakhona ndokunika noko ungakucelanga, ubutyebi nozuko.’
Kungekudala emva koko kuza abafazi ababini kuSolomon benengxaki enzima. ‘Lo mfazi ndihlala naye endlwini enye,’ uyachaza omnye wabo. ‘Ndizele umntwana oyinkwenkwe, waza kwiintsuku ezimbini kamva naye wazala umntwana oyinkwenkwe. Kuthe ngabusuku buthile wafa umntwana wakhe. Kodwa ndithe ndilele, wabeka umntwana wakhe ofileyo ecaleni kwam waza wathabatha owam. Ekuvukeni kwam ndiye ndajonga lo mntwana ofileyo, ndabona ukuba asingowam.’
Omnye umfazi uthi: ‘Hayi! Umntwana ophilayo ngowam, ofileyo ngowakhe!’ Umfazi wokuqala uyaphendula: ‘Hayi! Umntwana ofileyo ngowakho, ophilayo ngowam!’ Baxambulisana ngolu hlobo aba bafazi. Uza kwenza ntoni uSolomon?
Uthi makuziwe nekrele aze lakuziswa athi: ‘Mahluleni kubini umntwana ophilayo, nize ninike ngamnye umfazi icala.’
‘Hayi!’ uyakhala oyena nina womntwana. ‘Nceda ungambulali umntwana. Mnike yena!’ Kodwa omnye umfazi uthi: ‘Ungamniki namnye kuthi; mcande phakathi.’
Ekugqibeleni uSolomon uthi: ‘Musani ukumbulala umntwana! Mnikeni laa mfazi wokuqala. Ngoyena nina womntwana.’ USolomon uyakwazi oku kuba unina womntwana uyaluthanda usana lwakhe kangangokuba uyavuma ukulunika omnye umfazi ukuze lungabulawa. Xa abantu besiva indlela uSolomon ayicombulule ngayo ingxaki, bayakuvuyela ukuba nokumkani olumke ngolo hlobo.
Ebudeni bolawulo lukaSolomon, uThixo usikelela abantu ngokwenza umhlaba uvelise ingqolowa eninzi nerhasi, iidiliya namakhiwane nokunye ukutya. Abantu banxiba iimpahla ezintle yaye bahlala ezindlwini ezintle. Bonke abantu bafumana intabalala yezinto ezilungileyo.
Imibuzo
- UYehova ucela ukuba enze ntoni uSolomon, yaye uphendula athini?
- Ngenxa yokuba anelisekile sisicelo sikaSolomon, uYehova uthembisa ukumnika ntoni?
- Yiyiphi ingxaki enzima eziswa ngabafazi ababini kuSolomon?
- Njengoko ubona kulo mfanekiso, uSolomon uyicombulula njani le ngxaki?
- Lunjani ulawulo lukaSolomon yaye ngoba?
Imibuzo eyongezelelekileyo
- Funda eyoku-1 yooKumkani 3:3-28.
Amadoda aneembopheleleko kwintlangano kaThixo namhlanje anokufunda ntoni kumazwi asuka entliziyweni kaSolomon akweyoku-1 yooKumkani 3:7? (INdu. 119:105; IMize. 3:5, 6)
Isicelo sikaSolomon singumzekelo omhle ngayiphi indlela ngokuphathelele izinto esifanele sizithandazele? (1 Kum. 3:9, 11; IMize. 30:8, 9; 1 Yoh. 5:14)
Indlela uSolomon awayicombulula ngayo ingxaki eyayiphakathi kwabafazi ababini isinika siphi isiqinisekiso ngokuphathelele ulawulo lwexesha elizayo lukaSolomon Omkhulu, uYesu Kristu? (1 Kum. 3:28; Isa. 9:6, 7; 11:2-4)
- Funda eyoku-1 yooKumkani 4:29-34.
UYehova wasiphendula njani isicelo sikaSolomon sokuba nentliziyo ethobekileyo? (1 Kum. 4:29)
Xa sihlolisisa imigudu eyenziwa ngabantu ukuze beve ngobulumko bukaSolomon, sifanele sikujonge njani ukufundisisa iLizwi likaThixo? (1 Kum. 4:29, 34; Yoh. 17:3; 2 Tim. 3:16)
Funda Okungakumbi
USolomon Wenza Ngobulumko
Khangela ukuba yintoni engekhoyop kulo mfanekiso, wugqibezele uze ufake imibala.
Ikhadi LeBhayibhile LikaSolomon
Khuphela eli khadi leBhayibhile, uze ufunde ngoKumkani osisilumko uSolomon.